  Майя Бывальцева «Калык эскерон» ӵектослэн активистъёсыз Ижкарысь одӥгысьтыз вузкаронниысь вузчиез 25-тӥ куартолэзе кудӟытӥсь юонъёсты вузаны лэзьымтэ сярысь ялон ошыны куризы. Вузкаронниосты эскеронэн кивалтӥз ӵектослэн элькунъя координаторез, Кун Кенешысь агропром огъетъя, музъем кусыпъёсъя, инкуазь узырлыкъёсты уже кутонъя но инкуазез утёнъя ялан ужась ӧрилэн тӧроез Владимир Варламов. Школаосын чингылиос берпуметӥзэ жингыртон нуналэ элькунын кудӟытӥсь юонъёсты вузаны лэземын ӧвӧл. Катлэсь куронъёссэ быдэсъямез чаклан вылысь та эскерон радъямын вал. Отчы пыриськизы улосвылысь промышленностья но вузкаронъя министерстволэн, Роспотребнадзорлэн но мерлыко огазеяськонъёслэн ыстэм муртъёссы. Карлэн шор люкетаз соос куать вузкаронниосты эскеризы — кудӟытӥсь юонъёсын вузкарыны чакламъёссэ («Красное и белое»), вотэсо супермаркетъёсты («Магнит», «Ижтрейдинг») но пичи вузкаронниосты. Эскеремъёс пӧлысь куинез ворсамын вал, ӵапак кудӟытӥсь юонъёсын вузкарыны лэзьымтэен сэрен.  Катэз тӥян учыр пусъемын вал Октябрьлы 50 ар площадьысь юртлэн улӥяз интыяськем пичи вузкаронниын. Отын 25-тӥ куартолэзе кудӟытӥсь юонъёсты вузаны лэзьымтэ сярысь ялонъёс ӧй вал. Эскерисьёс озьы ик пусйизы, вузкаронниын утялтӥськымтэ шуыса. Вузкарисьлэн ӝожтӥськонъёсты но ӵектонъёсты гожтыны книгаез но вылымтэ. «Али кассаез эскероно ке, мон оскытӥсько, татын кудӟытӥсь юонъёсты вузазы. Но со милям ужоскетъёсамы уг пыры. Та вузкаронниез санитарной но тылпулэсь утиськон куронъёсты быдэсъян, кудӟытӥсь юонъёсты вузаны лицензи ласянь но эскероно. Мон таӵезэ кемалась ӧй адӟылы ни — Ижкарлэн шораз таӵе вузкаронни», — вераз Владимир Варламов. Вузкарись ялон ошыны соглаш луиз. Кудӟытӥсь юонъёсты вузаны лэзьымтэ нуналэ вузкарем понна штраф тырытыны яке лицензиез таланы луэ. Катлэн куронъёсыз шоры учкытэк, 25-тӥ куартолэзе кудӟытӥсьсэ вузазы ке, элькунысь промышленностья но вузкаронъя министерствое ӝожтӥськон гожтыны луэ. Бордаз чекез но ӟенеликез пононо. Тегъёс: Мерлык Ижкар Удмуртия КунКенеш кудӟытӥсьюонъёс вузкарон  